
1 ноември, Ден на Народните будители

Предисловие към ония, които желаят да прочетат и чуят написаното в тая история.
Внимавайте вие, читатели и слушатели, роде български, които обичате и имате присърце своя род и своето българско отечество и желаете да разберете и знаете известното за своя български род и за вашите бащи, прадеди и царе, патриарси и светии как изпърво са живели и прекарвали. За вас е потребно и полезно да знаете известното за делата на вашите бащи, както знаят всички други племена и народи своя род и език, имат история и всеки грамотен от тях знае, разказва и се гордее със своя род и език.

Така и аз ви написах подред това, което е известно за вашия род и език. Четете и знайте, за да не бивате подигравани и укорявани от други племена и народи. Твърде много обикнах българския род и отечество и много труд употребих да събирам от различни книги и истории, докато събрах и обединих историята на българския род в тая книжчица за ваша полза и похвала. Написах я за вас, които обичате своя род и българското отечество и обичате да знаете за своя род и език. Преписвайте тая историйца и платете, нека ви я препишат, които умеят да пишат, и пазете я да не изчезне! Но някои не обичат да знаят за своя български род, а се обръщат към чужда култура и чужд език и не се грижат за своя български език, но се учат да четат и говорят по гръцки и се срамуват да се нарекат българи. О неразумни юроде!*** Защо се срамуваш да се наречеш българин и не четеш, и не говориш на своя език? Или българите не са имали царство и държава? Толкова години са царували и са били славни и прочути по цялата земя и много пъти са взимали данък от силни римляни и от мъдри гърци. И царе, и крале са им давали своите царски дъщери за съпруги, за да имат мир и любов с българските царе. От целия славянски род най-славни са били българите, първо те са се нарекли царе, първо те са имали патриарх, първо те са се кръстили, най-много земя те завладели. Така от целия славянски род били най-силни и най-почитани и първите славянски светци и просияли от българския род и език, както и за това подред написах в тая история. И за това българите имат свидетелство от много истории, защото всичко е истина за българите, както вече и споменах.

Отец Паисий Хилендарски, "История славяно-българска"

***

Първи ноември е познат като "Деня на народните будители", но дали в действителност в наши дни знаем историята и символиката на този ден?

Допитахме се до Ангел Златков, докторант в Историческия факултет на Софийския университет. Той се занимава с историята на Българския национален въпрос и българо-османските дипломатически отношения. Обича да пътува и най-вече да посещава местата, за които пише в своите изследвания. Координатор е на проекта “Моята българска история” на MOVE.BG, интерактивна карта на България, чиято цел е да архивира и популяризира добрите примери и нечутите истории от историческото минало на страната ни.

1. Как възниква “Деня на народните будители” и защо е избран 1 ноември за честването му?

Денят на народните будители възниква в едно изключително трудно, тежко време, в което българският народ е принуден да се справи с разрушителните последствия от Първата световна война. Споменът за светлите идеали на Българското възраждане и самоотвержената дейност на възрожденците и първостроителите съдържа примера и посоката за излизане от националната катастрофа. Или както казва тогавашният министър на народното просвещение Стоян Омарчевски: “...първата наша грижа е да обърнем погледа на нашата младеж към всичко ценно и светло от нашето минало и да я приобщим към това минало, за да почерпи тя от него бодрост и упование, сила и импулс към дейност и творчество.”

Изборът на 1 ноември съвсем не е случаен и показва мъдростта на стария държавен елит - на тази дата във всички краища на българските земи се чества Св. Йоан Рилски Чудотворец, основателят на Рилския манастир и най-почитан наш светец. 

2. Какво е будител и неговото значение?

Будителите са носителите на промяната - те са хората, които с действията си запалват сърцата и раздвижват обществата в името на по-доброто бъдеще. Те често в началото остават неразбрани, сблъскват се с безброй трудности при реализирането на идеите си, но не се отказват и вярват в успеха си. Всяка епоха има своите будители - понякога те са сякаш незабележими от съвременниците си като Васил Левски, друг път са публични личности като дядо Петко Славейков. Някои от тях загубват живота си с оръжие в ръка на бойното поле като Димчо Дебелянов, други като Иван Вазов избират да останат верни на пътя на писменото слово. 

За да разберем делото на народните будители, трябва да се докоснем до времето им и предизвикателствата, с които са се сблъсквали; да чуем техните мисли, тревоги и надежди; да разберем аргументите, с които са взимали решенията си. Будителите в миналото са били хора като нас. Будители има много и в нашето съвремие. За съжаление, обаче, се наблюдава тенденцията те по различни причини да не се обявяват публично за такива. За да си будител е нужно да пазиш, разпалваш и предаваш онзи плам в сърцето си, който те кара да се събуждаш всяка сутрин с мисълта за хилядите възможности, които ти разкрива новият ден и добрите дела, които имаш възможност да свършиш.

В освободена от османско владичество България хората съзнават подвига на възрожденските писатели и революционери. 

За първи път Денят на народните будители - 1 ноември, е отпразнуван в Пловдив през 1909 г. Дотогава, на тази дата се е празнувал Денят на Свети Иван Рилски /по стар стил/.

През 1922 г. Народното събрание обявява този ден за празник на всички "заслужили българи", както са се изразявали тогава. В освободена от османско владичество България всеки човек - от представителите на елита до обикновените хора, съзнават подвига на възрожденските писатели и революционери, които създали атмосферата и довели българския дух до решимостта да поведе борба за държавен суверенитет.

Много градове и села искат да отдадат заслужената признателност към народните будители, не само като кръщават улици, читалища и училища на тяхно име. По тази причина Стоян Омарчевски, министър на народното просвещение на България, през 1922 г. внася предложение в Министерския съвет за определянето на 1 ноември за Ден на българските народни будители.

Денят на народните будители възниква в трудното време на душевна разруха след Първата световна война. За българското общество възрожденският идеал е рухнал. За мнозина е ясна реалната заплаха от разпадане на националната ни ценностна система. В такъв момент, българите се вглеждат в делата на онези, които в трудно време, с мощта на своята мисъл, са връщали равновесието и духовната стабилност на народа.

Далеч преди официалното обявяване на този празник със закон, българският народ почита своите будители и ги канонизира като светци в своята историческа памет. За първи път е честван в Пловдив през 1909 г., а от 1922 до 1945 г. е общонационален празник.

Забележителен е фактът, че първият закон на новоосвободената българска държава е законът за задължителното всеобщо начално образование и че 9 години преди Освобождението на България през 1869 г. се създава книжовното дружество, което слага началото на Българската академия на науките.

На този ден България отдава своето признание на дейността на безброй народни будители, които създадоха Българското възраждане. От 1945 г. празникът е отменен и след дълго прекъсване, със Закона за допълнение на Кодекса на труда, приет от 36 Народно събрание, на 28 октомври 1992 г., се възобновява неговата традиция. Идеята за възстановяването му е на покойния вече Петър Константинов, председател на общонародно сдружение "Мати Болгария".

15 ОКТОМВРИ, Ден на хората със зрителни

увреждания( ден на белия бастун)

Всяка година членовете на Клуб на хората с увреждания и пенсионера, ул. Гренадирска 30, Плевен, познат на всички като клуб на незрящите и Териториалната организация на слепите Плевен по различни начини отбелязват този ден. Тази година, 2023 Управителния съвет на организацията взе решение мероприятието по повод деня да стане в ресторант "Национал". Тъй като денят 15 октомври бе неделя събирането се състоя на 17 октомври, вторник. Освен членовете от организацията на слепите на тържеството бяха поканени и членове на КХУП при ЖК Дружба с Председател Зоя Илиева, от ЖК „Сторгозия“ с Председател Светла Флорева и тези от клубовете на ул. Данаил Попов 2 и ул. Сан Стефано 40. Общият брой бе 92 гости. Сътрудникът на организацията на слепите Малинка Табакова бе основната движеща сила при организиране на тържеството. В началото тя поздрави членовете на организацията и гостите, като пожела на всички много здраве, воля и търпение в преодоляването на своя проблем. Поздрави имаше и от гостите на срещата. Вокална група "Пей, сърце" при ТСО на ССБ Плевен с Ръководител и корепетитор Богомил Мицев поздрави гостите с няколко свои изпълнения, а ученици от китарно трио при НГИ "Панайот Пипков" Плевен с няколко свои изпълнения допълниха тази програма. Зоя Илиева от ЖК Дружба бе подготвила приятна изненада, томбола с 100 билета, всички за радост на участниците в нея печеливши с малки сувенири. Вкусната храна бе съпроводена от много танци и песни подсигурени от диско жокер към ресторанта. В тези приятни часове хората с различни увреждания забравиха, макар и за малко време своите болежки и проблеми.

Белият бастун е помощно средство за придвижване и сигнализиране, използван от хора с частично увредено зрение или напълно слепи. Съществуват няколко типа бял бастун, които изпълняват не само първичната функция, но и комбинирани дейности в зависимост от нуждата на използващия го човек. 

Белият бастун се използва като инструмент за мобилност на хора с увреждания на очите едва след Първата световна война. 

През 1921 г. Джеймс Бигс – фотограф от Бристол, Великобритания, ослепява след злополука. В района, в който живеел, имало силно пътно движение. Ето защо той боядисал в бяло бастуна, който използвал за подпомагане на придвижването си в района. Белият цвят го направил по-забележим. 

През 1930 година французойката Жили Дербемон предлага бастуните използвани от слепи хора да бъдат оцветени в бял цвят, за да се забелязват по-добре и белия цвят да бъде знак, символ на зрителния дефект. През следващата 1931 г. кметът на Париж реализира тази идея. 

През 1931 г. във Франция стартира национална програма за движение на незрящи хора. В САЩ въвеждането на белия бастун се дължи на Джордж Бонъм. 

През 1943 г. в Пенсилвания, работещият във военна болница психолог Ричард Хувър изобретява дългия бял бастун. Това изобретение било провокирано от тежката ситуация, в която са се намирали слепите му пациенти. Поради опасност от бомбардировки болницата била разположена в гора и в няколко сгради отдалечени една от друга. Това много затруднявало придвижването на слепците. 

На 6 октомври 1964 г. САЩ обявяват 15 октомври за Международен ден на белия бастун. 

Основната функция на този инструмент е осезателна. С него лицето опипва и разучава настилката и предметите пред себе си. По този начин незрящия осигурява известна безопасност при придвижването си особено в градска среда. Белият цвят, в който е оцветен бастуна придобива и друга основна функция. С него се подава информация към другите участници в движението, че ползвателят на бял бастун е с нарушено или напълно липсващо зрение. 

За да се ползва правилно белия бастун е необходимо лицето да премине през специален курс на рехабилитация. Специално подготвен за целта учител по ориентиране и мобилност подготвя бъдещите му ползватели за надеждно и ефективно използване.

Румен Петков, организатор КХУП, ул. Гренадирска 30, Плевен

Ден изпълнен с емоции

Празници на град Дряново

На 21 октомври 2023 членове от Клубове на хора с увреждания и пенсионера( КХУП ) Плевен,  тези в ЖК Дружба, от ул. Гренадирска 30, от ЖК Сторгозия, този на ул. Сан Стефано 40 и този на ул. Данаил Попов 2 отидоха с два автобуса на еднодневна екскурзия до гр. Дряново. Денят бе слънчев и това допринесе за едно много добро и приятно настроение. Първото място, което екскурзиантите посетиха бе Дряновския манастир в близост до града. След това всеки със свое лично предпочитание или групово посетиха различните атракциони, занаятчийски демонстрации и опитаха от вкусотиите на представената дряновска кухня.

Град Дряново се намира на границата между Великотърновската и Габровска област, сред красивите хълмове на Централен Предбалкан. Целият октомври месец е специален за градчето, защото се изпълва с живот. Кулминацията бе на 21, 22 и 23 октомври 2023,когато се проведе традиционния Дряновски панаир.

Историята му започва още през далечната 1238г.,когато процесията пренасяла мощите на Св.Петка към столицата Търново, пренощувала в Дряново. На мястото бил построен манастир и станало традиция всяка година дряновци да честват храмовия празник – на 14 октомври.

През трите празнични дни се организираха най-различни събития – концерти, театрални постановки, изложби, традиционният лекоатлетически крос „Колю Фичето“, както и панаирът, с много бонбони, захарен памук, блъскащи колички и други атракциони.

Преди векове е започнала традицията хората от Дряново и околността да се събират в дните около Петковден (14 октомври), да почитат св. Петка, да се веселят и да търгуват. Това продължава и в днешно време, като празничната програма продължава по цяла седмица. 

През 2023 г. връхната точка бе на 21 октомври, събота, когато се проведе голям концерт, с участието на талантливи дряновски изпълнители и на група "Б Т Р". В трите дни се проведе и традиционният есенен панаир. Атракционите и търговските обекти бяха разположени пред стадиона, пред сградата на Община Дряново, по ул. „Бачо Киро“ и ул. „Стара планина“. 

На 12 октомври в Икономовата къща бе официалното откриване на изложба дърворезба и дървопластика на дряновеца Димитър Минчев Димитров, навръх 80-ия му рожден ден. 

На 13 октомври се проведе 54-то издание на традиционния лекоатлетически пробег „Колю Фичето“. В същия ден бе и 3-то издание на „Дряново рън“ – пробег от града до Дряновския манастир и обратно.

На 14 октомври от 09:00 ч. в храм „Св. Въведение Богородично“ започна тържествената света литургия и водосвет за здраве по случай Петковден и празника на града, свързан с почитта към св. Петка.  От 11:00 ч. бе тържественото откриване на Празника на град Дряново – на пл. „Освобождение“, с участието на талантливи и утвърдени местни изпълнители. 

На 15 октомври за четвърта поредна любители на природата се насладиха на есенната красота в района с пешеходния поход „В царството на дивите циклами“. 

На 17 октомври известната народна певица от Дряново – Ана Борисова, и талантливите й възпитаници от Класа по народно пеене изнесоха концерт „Пианото и народният глас“. 

На 18 октомври в програмата е предвиден и ден за ценителите на театралното изкуство. От 10:30 ч. „Патиланци“ на Музикално-драматичен театър „Константин Кисимов“ – Велико Търново зарадваха децата, а след това гостуваха на трупата на Драматичен театър „Рачо Стоянов“ – Габрово, която представи своята нова постановка – комедията „Специалист по гафове“, а  от 19:00 ч., в големия салон на Културния дом (НЧ „Развитие-1869“).

В съботния ден, 21 октомври, имаше много занимания за децата, базар с участието на дряновски производители и творци.

Румен Петков, организатор КХУП, ул. Гренадирска 30, Плевен

Международната седмица на глухите се проведе от 18 до 24 септември тази година и международният ден на жестовите езици, който беше отбелязан на 23 септември.

Нека да припомним, че международната седмица на глухите е създадена като световна събитие по инициатива на Световната федерация на глухите и е обявена за първи път през 1958 година в Рим, Италия, по време на първия конгрес на СФГ и оттогава се отбелязва ежегодно от общностите на глухите по света. А международният ден на жестовите езици се отбелязва след решението и резолюцията на ООН от 2017 година.

***

На 30 септември 2023 г., в рамките на международния ден на превода, българското представителство на Европейската комисия организира голямо тържество пред Народния театър „Иван Вазов” – „Панаир на езиците”. В него оживено участие имаха различни езикови институции, консулства и съвети за многообразието на езиците в България. Уникалното на това събитие беше присъствието на Съюза на глухите в България като партньор и организатор за неговото провеждане.

***

Без бариери за българския жестов език

На 13 септември 2023 г. председателката на Европейската комисия Урсула фон дер Лайен изнесе годишната си реч „Състоянието на Европейския съюз” пред Европейския парламент. В това изказване тя направи преглед на текущото състояние на Европейския съюз, подчерта неговите постижения и предизвикателства, и представи приоритети и планове за бъдещето.

Забележителен акцент в речта беше историческото включване на международен жестов превод в реално време.

Европейският съюз на глухите (ЕСГ) приветства тази новаторска стъпка като пробив в признаването на правата и включването на глухите хора в Европейския съюз.

***

По повод 40-годишнината от създаването на асоциацията на сляпо-глухите в България, 20-годишнината от създаването на Европейския съюз на сляпо-глухите и 20-годишнината на печатното издание „Звук и светлина”, под мотото „Тук сме, искаме си мястото под слънцето!”, във Варна от 25 до 29 септември се проведе международна конференция.

 Организатор на проявата, в която участват представители от цял свят, е Националната асоциация на сляпо-глухите в България (НАСГБ).

В конференцията, освен председателката на Европейския съюз на сляпо-глухите Соня Тарчай, присъства и председателят на Съюза на глухите в България Николай Нинов, който връчи на Величка Драганова, председател на НАСГБ поздравителен адрес и плакет с пожелания за здраве и още много успехи.

***

Съюзът на глухите в България и Спортната федерация на глухите в България организират от 24 до 26 ноември 2023 година VII държавно първенство по шахмат за глухи

Първенството ще се проведе в град София, в хотел „Диана 3”, на ул. „Тинтява” № 29. За да премине на високо спортно-техническо ниво първенството, в него трябва да вземат участие най-добрите шахматисти от страната.

ТИШИНА, СГБ

Здравни съвети

Диабетна невропатия

Усложненията от диабет често предшестват дори самото диагностициране на болестта. Например, понякога офталмологът, при когото пациентът е с оплаквания, свързани с нарушения в зрението, открива, че всъщност става въпрос за нелекувани дълго време повишени нива на кръвната захар, довели до това състояние. 

Диабетната невропатия е вид увреждане на нервите, което се случва вслeдствие на дълго боледуване от диабет. Най-често се наблюдава в ходилата или краката. 

В зависимост от засегнатите нерви, симптомите могат да варират от изтръпване, болка до загуба на чувствителност в различни части на тялото. 

Диабетната невропатия е сериозно диабетно усложнение, което засяга около 50% от боледуващите от диабет. Въпреки това тя може да бъде предотвратена или забавена чрез добър контрол над кръвната захар и предприемане на здравословен начин на живот. 

Причини 

Точната причина за всеки специфичен вид невропатия е неясна. Изследователите смятат, че с напредване на времето високата кръвна захар уврежда нервите и пречи на способността им да изпращат сигнали.

Високата кръвна захар отслабва стените на малките кръвоносни съдове, които доставят кислород и хранителни вещества на нервите.

Рискови фактори

Всеки, който страда от диабет, може да развие невропатия, но следните фактори повишават риска:

· лош контрол на кръвната захар – това повишава риска от всяко диабетно усложнение, включително и невропатия;

· история със заболяването – колкото по-дълго човек боледува от диабет, толкова повече се повишава риска от развитие на невропатия;

· проблеми с бъбреците – диабетът уврежда бъбреците, а те изпращат токсини в кръвта, което води до увреждане на нервите;

· наднормено тегло – телесният индекс над 25 повишава риска от боледуване от диабет;

· пушене – пушенето стеснява и втвърдява артериите, което намалява притока на кръв към краката и ходилата. Това затруднява лекуването на нерви и уврежда периферните нерви. 

Симптоми на диабетна невропатия

Има четири различни вида невропатия, като човек може да страда от един или повече от тях. 

Симптомите зависят от това кои нерви са засегнати. Най-често симптомите се развиват постепенно. Възможно е човек да не усети, че има проблем, докато увреждането на нервите не нарастне значително

Периферна невропатия 

Това е най-разпространеният вид диабетна невропатия, като първоначално засяга ходилата и краката, а след това долната и горната част на ръцете. Симптомите на този вид невропатия най-често се влошават вечерта, като могат да включват: изтръпване или намалена сензитивност; гъделичкане (така нареченото “мравучкане” или парещо усещането; силни болки или крампи; повишена сензитивност при допир (при някои хора дори тежестта на чаршафа е болезнена); сериозни увреждания по ходилата като язви, инфекции и болки в костите и ставите.

Автономна невропатия 

Автономната нервна система контролира сърцето, пикочния мехур, стомаха, червата, половите органи и очите. Диабетът може да засегне нерви във всяка от тези зони, като може да причини: липса на усещане, че нивата на глюкоза са ниски; проблеми с пикочния мехур или червата; бавно изпразване на стомаха (гастропареза), което причинява замайване, повръщане и загуба на апетит; проблеми с очите при адаптирането с променяща се светлина; проблеми със сексуалната функция.

Проксимална невропатия

Този вид невропатия най-често засяга нервите в бедрата, хълбоците, дупето и краката. Може да засегне и зоните около стомаха и гърдите. Симптомите често засягат една част на тялото и могат да се разпространят и в другата страна. 

Симптомите включват: силна болка в бедрата, хълбоците или дупето; отслабване в силата и обема на мускулите в бедрата; проблеми с изправянето от седнала позиция; силна болка в стомаха.

Мононевропатия

Има два вида мононевропатия – черепна и периферна. Мононевропатията се отнася за увреждания в специфични нерви. Мононевропатията може да включва: проблеми с фокусирането или раздвоено виждане; болка зад очите; парализиране на една страна от лицето; изтръпване или гъделичкане в ръцете или пръстите (освен малки пръст); слабост в ръцете.

Усложнения на диабетна невропатия

Неосъзната хипогликимия 

Ниската кръвна захар предизвиква треперене, потене и учестен пулс, но автономната невропатия на практика намалява чувствителността на човека и той може да не забележи тези предупредителните симптоми. 

Загуба на пръст на крака, ходило или крак 

Увредените нерви могат да доведат до загуба на сензитивност в краката, така че дори малки рани могат да предизвикат язви без дори човек да усети. В сериозните случаи тази инфекция може да се разрази до коста или да доведе до умъртвяване на тъканта. В тези ситуации се налага ампутиране на част или на целия крайник.

Инфекции на пикочните пътища или инконтиненция 

Ако нервите, които контролират пикочния мехур бъдат увредени, това може да предизвика непълно изпразване на мехура. Това улеснява натрупването на бактерии и разпространението им към бъбреците, което предизвиква уринарни инфекции. 

При инфекции на пикочните пътища можете да се доверите на CystiRen: https://botanic.cc/products/cystiren/ 

Увреждането на нервите може да доведе до трудност в разпознаването на позивите за уриниране или да попречи на контрола на мускулите и способността да се освобождава или задържа урина. Това може да доведе до инконтиненция.

Резки спадове в кръвното налягане 

Увреждането на нервите може да доведе до проблеми с контрола на притока на кръв и кръвното налягане. Това може да доведе до резки спадове в кръвното при изправяне, което да доведе до замайване и припадъци. 

Храносмилателни проблеми 

Увреждането на нервите може да доведе до неразположения в храносмилателния тракт като запек или диария. Диабетът може да доведе и до гастропареза – състояние, при което стомахът се изпразва прекалено бавно, което води до подуване и други проблеми. 

Увеличено или намалено изпотяване 

Увреждането на нервите може да повлия на това как функционират потните жлези. Това затруднява способността на тялото да контролира температурата си.

Кога е препоръчителна консултация със специалист 

Препоръчителна е консултация със специалист, ако някоя рана не зараства; усеща се парене, гъделичкане, слабост или болка в ръцете или краката, която пречи на ежедневните задачи или съня; промяна в храносмилането, уринирането или сексуалната функция; замайване или припадане.
Американската диабетна асоциация препоръчва изследване за диабетна невропатия веднага след диагнозата на диабет тип 2 и пет години след диагнозата на диабет тип 1. След това се препоръчва изследване всяка година. 

Научете всичко за диабета: https://botanic.cc/diabet/ 

Диагноза 

Най-често докторът може да диагностицира диабетната невропатия, като направи физически преглед. Докторът може да провери силата и формата на мускулите, рефлексите на сухожилията, сензитивност при допир и вибрации. 

В допълнение към тези прегледи, докторът може да предпише и тестове за сензитивност, невронни връзки, реакция на мускулите, кръвното налягане. 

Лечение 

Диабетната невропатия няма познат лек. Обикновено целта на лечението е да се забави прогресирането на заболяването, да се облекчи болката, да се контролират усложненията и да се възстанови функцията на засегнатия орган. 

Забавяне на напредването на заболяването 

Добрият контрол върху кръвната захар е ключов за превенция или забавяне на увреждания на нервите. Това може да повлияе и на симптомите на вече появило се заболяване.

Щрихи от Родината

Созопол – антиката на Българското Черноморие

Находките, открити в Созопол, ни отвеждат още в IV-III в. пр. Хр., когато се смята, че тук възникват едни от най-ранните поселища на рибари, земеделци, скотовъдци и металурзи. Селището продължава да се развива през раннобронзовата и бронзовата епоха, за което свидетелстват подводните проучвания около брега на Созопол, разкриващи останки от жилища, керамични съдове, каменни и костни оръдия на труда. Около II-I в. пр. Хр. според Херодот созополският район е заселен от тракийски племена (скирмиади и нипсеи), които са смятани за опитни рудари и търговци.

Самият град обаче възниква през 610 г. пр. Хр., когато гръцки заселници от градовете Милет и Фокея основават тук колония с името Антеа. Според легендата това място е избрано, защото финикийски моряци го препоръчали като най-защитеното пристанище по бреговете на Южното Черноморие. Жителите опасват града с високи крепостни стени (чиито руини могат да бъдат видени и днес), за да го предпазят от недоброжелатели. Благодарение на отличното си разположение още през първите векове колонията претърпява забележителен разцвет и бързо се превръща в търговски център за мед, вълна,  вино, зехтин, платове, бижута и керамика. В последствие се превръща в град-държава (полис), преименуван на Аполония. Тъй като по това време съществуват много градове с подобно име към него е добавен и пояснителният епитет Понтика (или Понтийска), което в превод означава черноморска. Първата част от името произлиза от древногръцкия бог Аполон – бог на музиката, танците, поезията, медицината и пророчествата. В негова чест дори е изграден храм, чието местоположение е неизвестно и до ден днешен, но се смята, че е било някъде около остров Кирик. Храмът е прословут и с огромната 13-метрова бронзова статуя на Аполон, отнесена в Рим през  72 г. пр. Хр. от римския пълководец проконсул Марк Лукул. Това се случва, когато той превзема и ограбва града, правейки го част от Римската империя.

До IV в. Созопол се възстановява и възвръща загубената си слава на важен търговски и културен център. По това време християнството става официална религия, а Римската империя се разделя на две. Градът попада в границите на Източната Римска империя, по-късно позната като Византия. Тогава езическите светилища са разрушени и на тяхно място се появяват християнски храмове. Градът приема новото си име Созополис („град на спасението“). Древният Созопол става част от българската държава едва около VIII-IX в. и се превръща в главно българско пристанище на Черно море. През 1453 г. градът попада под османско владение и за да се съобразят със закона на империята – християнските църкви да не са по-високи от турчин, яхнал кон, всички храмове са сринати. На тяхно място местното население построява малки параклиси, съществуващи и днес.

Созопол оформя своя архитектурен изглед още през Възраждането – това личи в запазените оттогава къщи и постройки от дърво и камък, изградени в т. нар. черноморски архитектурен тип. По-късно градът губи многовековната си слава и посреща Освобождението като рибарско селище. Днес той е част от 100-те национални туристически обекта и изключително популярна дестинация, благодарение на съчетанието си от море, природа и история.

Множество запазени и до днес къщи от възрожденската епоха. Най-известните от тях са къщата на Курдилис, в която сега се помещава Етнографският музей, къщата на баба Кукулиса Хаджиниколова и къщата на Куртиди (известна още като Тракийския хан), където се намира експозицията от тъкани, облекла и занаяти от Крайбрежна Странджа.

Колкото и да е впечатляващ Созопол, не по малко интересни са забележителностите около него. В непосредствена близост до античния град се намират трите острова „Св. Иван“, „Св. Петър“ и „Св. Кирил“. Най-големият черноморски остров – „Св. Иван“, носи името на манастира „Св. Йоан Предтеча“, издигнат през Средновековието. Манастирът многократно е разрушаван от турците, но през 2010 г. тук се случва нещо забележително. При възобновени разкопки около откритата част на олтара на най-стария храм на острова е намерено ковчеже, съдържащо зъб, парчета от кости на ръка и от лицева част. По-късно се установява, че това са мощите на Свети Йоан Кръстител, пренесени тук на рождения му ден от човек, наричащ себе си Тома. Днес светите мощи са изложени в църквата „Св. св. Кирил и Методий“, която привлича огромен брой поклонници.

Освен това в района се намират и множество природни паркове и забележителности. Най-известният от тях е резерватът „Ропотамо“, на чиято територия се намират скалното образувание „Лъвската глава“, блатото „Аркутино“ и лиманът на река Ропотамо. На север от устието на реката е и островът „Св. Тома“, по-известен като Змийския остров заради огромния брой морски змии, плуващи във водите му. Половината от територията му е заета от диворастящите кактуси, пренесени през 1933 г. от цар Борис III. През лятото те цъфтят в красиви жълти и червени цветове. Освен с природа Созопол може да впечатли с множеството чисти и все още незастроени плажове, намиращи се около него. Затова, ако все още не сте избрали дестинация за следващата лятна почивка, нашият екип горещо ви препоръчва античната Аполония. Само тук може да усетите как многовековната история се преплита с невероятната черноморска природа.

Любопитно:
•През 2012 г. край църквата „Св. св. Кирил и Методий“ е открит т. нар. созополски вампир. При разкопки археолозите намират труп, пронизан с железен кол. Този тип погребения се свързват с ритуал срещу вампирясване, практикуван от християните през средните векове. Година по-късно след изследвания скелетът (представляващ огромна туристическа атракция) е върнат в Созопол заедно с възстановка на лицето му.

•Созополските брегове са многократно нападани от казаци пирати, които дори ограбват манастира „Св. Йоан Предтеча“. Според легендите пиратите криели съкровищата в подводни пещери около непристъпния Змийски остров. За съжаление обаче засега търсачите намират единствено огромен брой водни змии и останки от кораби.

•Още през VI в. пр. Хр. в Аполония се секат монети. Върху тях като неотменен символ се налага котвата, която остава емблема на града и до ден днешен.

•Ежегодно в началото на септември в Созопол се провеждат празниците на изкуствата „Аполония“. Те събират художници, музиканти, писатели и поети, артисти и архитекти на едно място в продължение на 10 дни. За първи път фестивалът се провежда през 1984 г.

Кулинарен спектър

Класическо Тирамису

Когато Тирамисуто стана модно, за мен бе поредният не особено интересен десерт, по който големи групи от хора изпадаха в екстаз. Трябва да си призная, че май такова е отношението ми към всичко, което така масово превзема хората – сякаш го правя на пук на  модната вълна… И когато отмине се сещам да опитам това-онова. Подобно отношение имах и към  мъфините и кексчетата (cupcakes). Тяхната модна вълна, така и не успя да ме грабне! Не казвам, че някой от тези десерти не е вкусен, напротив!!! Просто когато едно нещо стане твърде прехвалено, някак се настройваш и имаш големи очаквания… И това понякога е разочароващо или поне не е обсебващо като за останалите! Пък и като се има предвид, че Тирамисуто е десерт за бърза консумация, човек никога не трябва да очаква твърде много от такива десерти, ако не си ги е приготвил сам! Това е истината за съжаление!

Рецептите за Тирамису са страшно много, което е малко объркващо, не знаеш на коя да се довериш в опит да опиташ възможно най-оригиналният вариант на този десерт. Пък и ако не го приготвяш често (като мен), опита се трупа бавно… През всичките тия години Тирамису съм приготвяла не повече от 5-6 пъти – все по различни рецепти и по повод празненства, за чийто гости съм знаела, че имат предпочитания към този десерт.

Класическо Тирамису

Много приятно се получава с тукашната фина извара „Анари“ или с крем сирене. Веднъж го приготвих изяло с маскарпоне, което беше домашно приготвено и леко по-течно от готовото, поради което изобщо не можеше да става въпрос за оформяне на парчета, но беше вкусно! Доста ми харесва когато се комбинира маскарпоне и крем сирене в равни количества, въпреки, че в оригинал се приготвя само с Маскарпоне – така е и с днешното.

За три неща съм абсолютно сигурна относно този десерт!!! В тях се крие неговата тайна:

1.Сиренето трябва да е маскарпоне

2.Кафето трябва да е истинско ароматно еспресо със съвършен каймак 🙂

3.Сместа в която се потапят бишкотите трябва да е комбинация от кафе и сладко червено вино – „Марсала“, Порто или „Commandaria“.

•Рецептата е адаптирана от тук.

•Ако все пак някой се притеснява от суровите яйца, може да опитате рецептата „Тирамису с крем Забайон“, при която яйцата преминават термична обработка.

•Класическото Тирамису се приготвя с „Марсала“, но ако нямате може да го заместите със качествено сладко червено вино. Аз използвах вино Порто (Port wine).  Може да ползвате „Commandaria“ (Κουμανδαρία), ако живеете в Кипър или на място където се продава.  

•Ако нямате еспресо може да го замените с това количество вода (90 мл.), в която да разтворите 1 супена лъжица инстантно еспресо (instant espresso powder), но няма да е съвсем същото.

•Ползвала съм тава от прозрачно стъкло с размери 29 х 19 см. В оригиналната рецепта е посочена тава с размер 20 х 30 см. Най-лесно ще се ориентирате, каква тава да ползвате (от тези с които разполагате), съобразявайки се с това, че на дъното и трябва да може да наредите 10, най много 12 бишкоти. Моята тава е с височина на стените 5 см. и това за малко щеше да се окаже напълно недостатъчно.  Гледайте тавата да е достатъчно дълбока, така че да можете да покриете десерта с домакинско фолио, без то да опира по повърхността му.

•Помнете!!! Ползването на пресни продукти с високо качество е тайната на незабравимото тирамису, както и на всичко останало свързано с гастрономията. 

Необходими продукти за крема:

•500 гр. сирене „Маскарпоне“ 

•90 до 100 гр. (6 бр.) жълтъци 

•90 гр. (от 3 средно големи яйца) белтъци 

•150 гр. захар

•¼ чаена лъжица сол

За напояване на бишкотите:

•150 мл. сладко червено вино „Марсала“, „Порто“ или „Commandaria“ 

•90 мл. кафе еспресо (готова напитка) 

•1 пак. (от 200 гр.) бишкоти „Совайарди“ ще ви бъдат нужни от 20 до 24 бишкоти в зависимост от тавата, която ще ползвате за десерта 

За наръсване и сервиране:

•10 гр. натурално какао 

•150 гр. настърган шоколад с 55% (или повече) какао

Начин на приготвяне:

Подгответе си всички нужни продукти (в това число и кафето). Започнете с приготвянето на крема: В подходящ съд смесете белтъците със солта. Разбийте ги с миксер на висока скорост, докато се получи гъст белтъчен сняг. Покрийте с домакинско олио и приберете в хладилника. В голяма купа се смесват жълтъците и захарта. Разбиват се на висока скорост, докато сместа побелее, увеличи обема си и се сгъсти (като майонеза). Дирята на бъркалката, трябва да успява да се задържи за кратко на повърхността. Това отнема около 5 до 8 мин. в зависимост от миксера. Към жълтъчната смес се прибавя Маскарпоне-то. Разбърква се тел или на най-ниската скорост на миксера, докато сместа стане хомогенна. Към полученият крем се прибавя белтъчният сняг и разбъркването продължава с дървена лъжица или шпатула. 

Когато се смесят напълно (до гладка пухкава смес), купата се покрива с прозрачно домакинско фолио и се прибира в хладилника за 10 минути. Смесете охладилото се кафе и виното в подходящ съд. Една по една половината бишкоти се потапят за кратко в тази смес и се нареждат на дъното на подходящ съд (четвъртита или правоъгълна тава). 

Крема се изважда от хладилника и половината количество се разпределя върху напоените бишкоти наредени в тавата. Тавата се покрива се с домакинско фолио и заедно с останалото количество крем (също покрит) се прибира в хладилника за 30 минути. След уреченият престой в хладилника, тавата се изважда и върху слоя от крем се нареждат останалите бишкоти, предварително потопени в кафето смесено с виното (1). Върху бишкотите се разстила останалият крем (2). Заглажда се и ако съда позволява, т.е. кремът не е достигнал ръба му, се покрива с домакинско фолио и се прибира в хладилника за 1 час. След това се изважда от хладилника и се наръсва с настърган шоколад. Какаото се наръсва (с помощта на цедка) върху шоколада (3).

Връща се в хладилника за 2-3 часа, след което може да се сервира.  Пред да се сервира може може да се наръси с още малко како или шоколад, за да се освежи.

Да си призная, за шоколада си спомних чак когато го наръсих с какао и затова при сервирането ръсих с шоколад.

Съставители: инж. Румен Петков, организатор клуб 
За контакти: тел.064/835852
0884 444 903
Разпространява се БЕЗПЛАТНО
ИНФОРМАЦИЯ ЗА СПОНСОРА:

www.sacrus.eu

www.ohu-bg.net

www.drorthopedic.eu
http://disability.pleven.bg

